回龍院
作者：范令聞
朝代：宋

paragraphs: 柏人去弗宿，萬安退而止。
見幾懲貫高，噬臍嬖妃子。
畏避雖同途，興亡乃異軌。
江邊招提小，樓閣半傾圮。
回薄二里餘，六龍駐於此。
愁橫雲蓋山，悶繫羅带水。
歷歷斜谷路，去天尺有咫。
昨夜雨中鈴，哀音猶在耳。
畫像赭衣袂，挾一弓兩矢。
侑以聖雲孫，祖武略相似。
劍外塵再蒙，黄明著年紀。
今我弔陳迹，行邁亦靡靡。
吹動波間皺，正值秋風起。
安得如漁翁，垂釣江之涘。